তথ্যমতে, প্রাচীনকালে মানুষের যাতায়াতের অন্যতম মাধ্যম ছিল নদীপথ। তাই তখনকার দিনে মানুষের জীবিকা আয়ের অন্যতম উৎস ছিল মাছ শিকার। উভয় কারণে বহুদিন আগে থেকে সোনাদিয়ার সাথে মানুষের পরিচয় ঘটে। স্থানীয়দের মতে, যথেষ্ট সুযোগ না থাকা সত্ত্বেও সরকারি-বেসরকারি পর্যায়ে কার্যকর পদক্ষেপ না নেয়ায় এখানে আকর্ষণীয় পর্যটন কেন্দ্র গড়ে ওঠেনি। সংশ্লিষ্টদের মতে, যথাযথ পদক্ষেপ এবং এর বাস্তবায়ন করা গেলে এ দ্বীপে পর্যটন বাণিজ্যের প্রসার ঘটানো সম্ভব যা দেশের অর্থনীতিতে ইতিবাচক প্রভাব ফেলতে পারে। সেই সাথে দ্বীপবাসীর বিকল্প আয়ের পথ সৃষ্টি হবে। বর্তমানে ৮১০ জন মানুষ এ দ্বীপে বসবাস করে। এ দ্বীপের মোট জমির পরিমাণ ২ হাজার ৯৬৫ দশমিক ৩৫ একর।